Predkladacia správa

	Správa o stave obnovy evidencie niektorých pozemkov a právnych vzťahov k nim a návrh harmonogramu katastrálnych území na konanie o obnove evidencie niektorých pozemkov a právnych vzťahov k nim na rok 2008 sa predkladá na rokovanie vlády Slovenskej republiky na základe zákona NR SR č. 180/1995 Z. z. o niektorých opatreniach na usporiadanie vlastníctva k pozemkom v znení neskorších predpisov a uznesenia vlády SR č.742/2006 zo 6. septembra 2006 k návrhu na zmenu uznesenia vlády SR č. 970/2005 zo 7.decembra 2005 k návrhu na riešenie zintenzívnenia konaní obnovy evidencie pozemkov a právnych vzťahov k nim podľa zákona NR SR č.180/1995 Z. z. o niektorých opatreniach na usporiadanie vlastníctva k pozemkom v znení neskorších predpisov.
	Správa informuje o plnení harmonogramov katastrálnych území na konanie o obnove evidencie niektorých pozemkov a právnych vzťahov k nim za roky 1996 - 2007, každoročne schvaľovanými uzneseniami vlády SR a predkladá na schválenie vláde SR návrh harmonogramu katastrálnych území na začatie konania o obnove evidencie niektorých pozemkov a právnych vzťahov k nim v roku 2008. Predložený návrh harmonogramu katastrálnych území zohľadňuje prioritu vykonania obnovy v príslušných katastrálnych územiach.
	Obnova evidencie niektorých pozemkov a právnych vzťahov sa realizuje podľa  zákona NR SR č. 180/1995 Z. z. zostavením Registra obnovenej evidencie pozemkov, ktorý je súpisom údajov o pozemkoch a právnych vzťahov k nim v celom katastrálnom území. 
	Zákon NR SR č. 180/1995 Z. z. rozdelil katastrálne územia podľa kvality technického operátu na päť kategórií nasledovne:
a) operát pozemkového katastra je zjednotený s operátom pozemkovej knihy,
b) operát pozemkového katastra nie je zjednotený s operátom pozemkovej knihy, ale údaje v nich uvedené možno identifikovať,
c) operát pozemkového katastra je nezjednotený s operátom pozemkovej knihy a údaje v nich uvedené nemožno identifikovať,
d) operát vyhotovený na základe komasácie nepotvrdil súd, ale účastníci komasačného konania vstúpili do držby,	
e) operát pozemkovej knihy nie je k dispozícii,
Podľa citovaného zákona zostavenie registrov obnovenej evidencie pozemkov v katastrálnych územiach uvedených v písm. a) a b) je  zabezpečované Úradom geodézie, kartografie a katastra SR prostredníctvom katastrálnych úradov v krajoch a správ katastra v okresoch. V katastrálnych územiach uvedených v písm. c) až e) je zostavenie registrov obnovenej evidencie pozemkov zabezpečované Ministerstvom pôdohospodárstva SR prostredníctvom obvodných pozemkových úradov.
Proces zintenzívnenia konaní podľa vyššie citovaného uznesenia vlády SR č. 970/2005 okrem úprav metodiky konaní o obnove rieši aj finančnú podporu  prác ročným objemom 100 mil. Sk počnúc rokom 2005 až do roku 2010 vrátane, na ktoré poskytne ministerstvo pôdohospodárstva prostriedky  Úradu geodézie, kartografie a katastra na základe zmlúv, na jednotlivé roky. Zintenzívnenie konaní má za cieľ skončiť práce na obnove evidencie pozemkov a právnych vzťahov k nim do konca roku 2011.
Materiál nemá vplyv na štátny rozpočet.